Дерс щIэщыгъуэхэр
Хъаничэхэ Хьэбасрэ Аринэрэ япхъу Раисэ зэрысабийрэ хъыджэбз щэныфIэу къэхъурт. Адэ-анэр хущIэкъуащ я хъыджэбзищми (Раисэ, Ларисэ, ФатIимэ сымэ) гъэсэныгъэ тэмэм, щIэныгъэрэ IэщIагъэрэ иратыным, гъащIэм дахэу зэрыхэпсэукIынымкIэ щапхъэ яхуэхъуу.
Псыгуэнсу дэт курыт школ №l-м щыщIэса илъэсхэм идж предметхэм Раисэ яхилъагъукIат географиер. ЗэрыжиIэмкIэ, ар куэдкIэ и фIыгъэщ я класс унафэщIу щыта Хьэсанэ Владимир.
Курыт школ нэужьым Раисэ игъэунэхуащ IэщIагъэ зэхуэмыдэхэр, пщэфIэнымрэ товароведениемрэ епха еджапIэр къиухащ, зэман зыбжанэкIи ирилэжьащ. ИужькIэ и сабий хъуэпсапIэр нахуапIэ ищIыну яужь ихьащ. Ар щIэтIысхьащ КъБКъУ-м и педколледжым, абы иужькIэ – КъБКъУ-м биологие факультетым и географие кьудамэм.
- КъБКъУ-м егъэджакIуэ Iэзэ, цIэрыIуэ куэдым дыщрагъэджащ, – игу къегъэкIыж Раисэ. – Апхуэдэхэщ географие щIэныгъэхэм я доктор, профессор Борей Рауф, педагогикэ щIэныгъэхэм я кандидат Емуз Людмилэ сымэ, нэгъуэщIхэри. Ахэр къызэджэ лекцэхэмрэ ирагъэкIуэкI семинархэмрэ купщIафIэт, хьэлэмэтт, куэдым гукъинэ тщыхъурт. Апхуэдэуи дыщеджэми иджыри сэбэпышхуэ къытхуохъу филологие щIэныгъэхэм я доктор, еджагъэшхуэ цIэрыIуэ КIуэкIуэ Джэмалдин топонимикэмкIэ къыдигъэкIауэ щыта и тхылъхэр.
Раисэ мы зэманым щолажьэ Нарткъалэ курыт еджапIэ №4–м, географие щIэныгъэ хьэлэмэтым и щэхухэр ныбжьыщIэхэм къахузэIуихыу. Ар фIыуэ къалъагъу, пщIэ къыхуащI иригъаджэ цIыкIухэми къыдэлажьэ IэщIагъэлIхэми. Раисэ и дерсхэр дапщэщи яфIэщIэщыгъуэщ еджакIуэ цIыкIухэм.
- Сабийхэм географиер яфIэгъэщIэгъуэнщ, – и гупсысэхэмкIэ къыддогуашэ егъэджакIуэр. – Дауи уфIэмыгъэщIэгъуэнынрэ укъэзыухъуреихь дунейм и зэхэлъыкIэр къозыгъащIэ предметыр? КъимыдэкIэ, географиер естествознаниемрэ гуманитариемрэ зэзыпх «лъэмыжщи», лъоIэс бзэ щIэныгъэми, тхыдэми, биологиеми, зоологиеми, химиеми, физикэми, уеблэмэ экономикэм щыщ lыхьэхэри мымащIэу къыхохьэ езгъэдж предметым. Сабийхэм а псори къащIэху, я къэухьми зеубгъу.
ЕгъэджакIуэм зэрыжиIэмкIэ, географ зэи умыхъунуми, географием епха IэщIагъэ къыщыхэпхкIэ, къыпхуэсэбэпыжынущ абыкIэ зэбгъэгъуэта щIэныгъэр. Раисэ фIыщIэ ещI курыт школым и унафэщI Шыбзыхъуэ Динэ егъэджакIуэхэм я лэжьыгъэр къызыхуэтыншэу къызэгъэпэщыным гулъытэ хэха зэрыхуищIыр. Абы и жэрдэмкIэ еджапIэм щолажьэ гупжьей зэмылIэужьыгъуэхэр, географиемкIэ гупри яхэту. Сабийхэр яфIэфIу йокIуалIэ абыхэм, дэзыхьэх предмет елъытауэ щIэныгъэщIэхэр къыщащIэу.
Раисэ унагъуэ дахи иIэщ. Абырэ и щхьэгъусэ КIущ Аскэррэ бынищ зэдапI: Алинэ, Адмир, Аделинэ. Сабийхэр иджыри цIыкIуми, я анэм и лъагъуэм ирикIуэну яужь итщ: иджыпсту къыщыщIэдзауэ абыхэм яфIэгъэщIэгъуэнщ псыежэххэм, гуэлхэм, тенджызхэм, хыхэм я теплъэхэр. Я сабий джэгукIэхэм а фIэщыгъэхэр щIэх-щIэхыурэ къыщагъэсэбэп.
ЕгъэджакIуэм и махуэмкIэ дохъуэхъу КIущ Раиси еджапIэм и IэщIагъэлI псоми. Фи мурадхэр къывэхъулIэу, еджакIуэфI куэд фиIэу Тхьэм узыншэу фигъэлажьэ.
ПЩЫХЬЭЩIЭ Хьэмзэт.
